SPLOŠNI POGOJI ZA POSLOVANJE Z E-RAČUNOM

JAVNEGA PODJETJA – AZIENDA PUBBLICA MARJETICA KOPER, D.O.O.-S.R.L.

1. Splošno

S splošnimi pogoji za poslovanje z e-računom (v nadaljevanju: splošni pogoji) so opredeljene medsebojne pravice in obveznosti Javnega podjetja – Azienda pubblica Marjetica Koper, d.o.o.-s.r.l., kot izdajatelja e-računa (v nadaljevanju: izdajatelj), in prejemnika e-računa v zvezi s poslovanjem z e-računom.

Splošni pogoji imajo značaj pogodbe in predstavljajo spremembo veljavnega poslovnega razmerja med izdajateljem e-računa in prejemnikom e-računa v obsegu, navedenem v teh splošnih pogojih.

S prijavo na enega od načinov, navedenih v 3. točki splošnih pogojev, prejemnik e-računa potrjuje:

• da je s temi splošnimi pogoji seznanjen in da z njimi v celoti soglaša;

• da soglaša s tem, da mu izdajatelj e-računa namesto papirnatega računa posreduje račun v elektronski obliki na elektronski naslov, naveden v prijavi, in/ali v spletno oziroma elektronsko banko prejemnika e-računa;

• da s prijavo na e-račun jamči za resničnost in pravilnost vseh v prijavi posredovanih podatkov in da bo izdajatelja e-računa redno, najpozneje pa v roku 15 dni od nastanka, obveščal o vseh nastalih spremembah, vezanih na izdajo in pošiljanje e-računa;

• da z dnem prijave na storitev e-račun prevzema vse pravice in obveznosti, ki izhajajo iz splošnih pogojev;

• da se v primeru prijave na prejemanje e-računa po elektronski pošti zaveda, da nezaščitena elektronska pošta ni varen medij;

• da je seznanjen s tem, da prijava na storitve e-račun do konca tekočega koledarskega meseca omogoča prejem računa po elektronski poti pri prvem naslednjem obračunu.

2. Opredelitev pojmov

Pojmi, uporabljeni v teh splošnih pogojih, imajo naslednji pomen:

• e-račun je račun v elektronski obliki, oblikovan skladno s predpisom e-SLOG. Izdajatelj e-računa izda račun svojemu dolžniku v elektronski obliki in mu ga pošlje po elektronski pošti in/ali v njegovo spletno oz. elektronsko banko;

• izdajatelj e-računa je Javno podjetje – Azienda pubblica Marjetica Koper, d.o.o.-s.r.l., ki izdaja in pošilja račune v elektronski obliki, opisani v prejšnji alineji;

• načini prijave in odjave prejemanja e-računa so načini prijave na in odjave od prejemanja e-računa, opisani v 3. točki splošnih pogojev;

• prejemnik e-računa je fizična ali pravna oseba, ki je z izdajateljem e-računa v poslovnem razmerju in ki prejema račun v elektronski obliki;

• format e-računa je XML- in PDF-oblika izdaje e-računa. PDF-oblika e-računa ima obliko plačilnega naloga, kot bi ga prejemnik računa prejel po navadni pošti; za pregledovanje PDF e-računa je potrebna namestitev programa Adobe Acrobat Reader; XML-oblika e-računa je namenjena uvozu e-računa v spletno banko in je v formatu e-SLOG (standard GZS); možnost uvoza e-računa je odvisna od podpore banke prejemnika e-računa;

• banka izdajatelja e-računa je banka, pri kateri ima izdajatelj e-računa odprt transakcijski račun;

• banka prejemnika e-računa je banka, pri kateri ima prejemnik e-računa odprt bančni račun in uporablja storitve spletne oz. elektronske banke.

3. Prijava prejemanja, spremembe ali prenehanja e-računa

Prejemnik računa, ki želi prejemati, spremeniti podatke ali prenehati s prejemanjem e-računa, mora izpolniti Vlogo za izdajo e-računa in odjavo papirnatega računa (v nadaljevanju: vloga), ki je objavljena na spletni strani www.marjeticakoper.si in dostopna na sedežu Javnega podjetja – Azienda pubblica Marjetica Koper, d.o.o.-s.r.l., ter jo podpisano posredovati osebno ali po pošti na naslov Javno podjetje – Azienda pubblica Marjetica Koper, d.o.o.-s.r.l., Ulica 15. maja 4, 6000 Koper ali na elektronski naslov info@marjeticakoper.si.

Izdajatelj e-računa si pridružuje pravico, da posamezen račun pošlje tudi v papirnati obliki, če tehnični pogoji onemogočajo posredovanje e-računa po elektronski poti.

Izdajatelj in prejemnik e-računa lahko kadarkoli odstopita od poslovanja z e-računom. Prejemnik e-računa to stori tako, da izpolni vlogo, ki je objavljena na spletni strani www.marjeticakoper.si in dostopna na sedežu izdajatelja e-računa ter jo podpisano posreduje izdajatelju e-računa osebno ali po pošti oziroma na elektronski naslov info@marjeticakoper.si.

Izdajatelj e-računa lahko enostransko in po lastni presoji odstopi od poslovanje z e-računom ter pošlje prejemniku e-računa račun v papirni obliki takrat:

• ko prejemnik e-računa ravna v nasprotju z določili teh splošnih pogojev;

• ko dostava na elektronski naslov prejemnika e-računa ni bila mogoča;

• ko obstajajo razlogi za odpoved takšnega načina poslovanja na podlagi zakona oz. sodne ali upravne odločbe, z upoštevanjem postopkov in rokov, ki jih določajo ti predpisi oz. odločbe.

Izdajatelj e-računa o odstopu od poslovanja z e-računom obvesti prejemnika e-računa.

Odstop od poslovanja z e-računom učinkuje naslednji dan po prejemu vloge oziroma obvestila.

4. Pravice in obveznosti prejemnika e-računa

Pravice in obveznosti prejemnika e-računa so:

• da se za prejemanje e-računa prijavi na enega izmed načinov, opisanih v točki 3. splošnih pogojev;

• da se prijavi na e-račun za osebni račun, ki omogoča prejemanje e-računa;

• da prejema in pregleduje e-račun;

• da lahko kadarkoli odjavi prejemanje e-računa;

• da o vsaki spremembi, povezani z e-računom, nemudoma obvestiti izdajatelja e-računa; če tega ne naredi, nosi odgovornost za morebitno nepravilno vročanje e-računa;

• da, v kolikor ni prejel e-računa, preveri delovanje elektronske pošte oz. pri izdajatelju e-računa preveri stanje svojih obveznosti;

• da pravočasno, najpozneje pa ob zapadlosti vsakega posameznega računa, poravnava vse svoje obveznosti do izdajatelja e-računa.

5. Varstvo osebnih podatkov in zaupnih informacij

Izdajatelj e-računa varuje vse osebne podatke, dejstva in okoliščine o posameznem prejemniku e-računa, s katerimi razpolaga, kot zaupne. Vse osebne podatke o posameznem prejemniku e-računa varuje skladno z veljavno zakonodajo o varstvu osebnih podatkov. Izdajatelj e-računov posreduje te podatke le prejemniku e-računa, banki prejemnika e-računa in banki izdajatelja e-računa zaradi izvajanja obveznosti iz naslova izvrševanja e-računov in skladno z zakonom pristojnim organom na njihovo pisno zahtevo.

6. Končne določbe

Vsakokrat veljavni splošni pogoji poslovanja z e-računom so objavljeni na spletni strani izdajatelja e-računa in v fizični obliki na sedežu izdajatelja e-računa. Izdajatelj e-računa jih posreduje prejemniku e-računa na njegovo zahtevo kadarkoli v času trajanja pogodbe. Izdajatelj e-računa lahko v skladu z veljavnimi predpisi in/ali s svojo poslovno politiko spreminja in dopolnjuje te splošne pogoje.

Besedilo spremenjenih splošnih pogojev bo prejemnikom e-računa dostopno v elektronski obliki na izdajateljevi spletni strani in v fizični obliki na sedežu izdajatelja e-računa.

Če prejemnik e-računa do dneva pred predlaganim datumom začetka uporabe spremenjenih splošnih pogojev izdajatelju e-računa ne sporoči pisno, da predloga sprememb splošnih pogojev ne sprejema, se šteje, da s spremembami soglaša. Če prejemnik e-računa ne soglaša s spremembami splošnih pogojev, lahko pisno odstopi od prejemanja e-računa, najpozneje do uveljavitve sprememb. Če prejemnik e-računa zavrne predlagane spremembe splošnih pogojev in pri tem ne odstopi od poslovanja z e-računom, se šteje, da je izdajatelj e-računa odstopil od poslovanja z e-računom, in sicer s 15-dnevnim odpovednim rokom, ki začne teči z dnem, ko je prejemnik e-računa izdajatelju e-računa pisno sporočil, da predloga sprememb splošnih pogojev ne sprejema.

Šteje se, da je prejemnik e-računa bil seznanjen in sprejel splošne pogoje za poslovanje z e-računom s tem, ko je izpolnil in podpisal vlogo za izdajo e-računa in odjavo papirnatega računa.

Izdajatelj e-računa in prejemnik e-računa soglašata, da bosta v primeru morebitnega spora medsebojno priznavala veljavnost elektronskih sporočil iz sistema e-računov. Prejemnik e- računa lahko vprašanja, pritožbe ali pripombe, ki so povezane z uporabo sistema e-računov, posreduje:

• po pošti na sedež izdajatelja e-računa,

• z uporabo komunikacijskih poti, navedenih na vlogi.

Za opravljanje storitev v skladu s temi splošnimi pogoji in za njihovo razlago se uporablja zakonodaja Republike Slovenije. Za odločanje o morebitnih sporih, ki bi nastali v zvezi s temi splošnimi pogoji, odloča stvarno pristojno sodišče v Kopru. Ti splošni pogoji veljajo in se uporabljajo od 12. 9. 2019 dalje.